Document ID: 32008D0388

KOMMISSIONENS BESLUTNING
af 23. maj 2008
om fastsættelse af særlige betingelser for import af solsikkeolie med oprindelse i eller afsendt fra Ukraine på grund af risiko for forurening med mineralsk olie
(meddelt under nummer K(2008) 2259)
(EØS-relevant tekst)
(2008/388/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 2, første afsnit, og
ud fra følgende betragtninger:
(1)
Den 23. april 2008 blev det til det hurtige varslingssystem for fødevarer og foder (RASFF) indberettet, at der var påvist høje koncentrationer af mineralsk olie i solsikkeolie med oprindelse i Ukraine. Denne forurening med mineralsk olie er senere blevet bekræftet i flere sendinger af rå solsikkeolie med oprindelse i Ukraine, som er blevet importeret til Fællesskabet i de seneste måneder. Solsikkeolie indeholdende høje koncentrationer af mineralsk olie er uegnet til konsum og anses dermed for usikker. Forureningskilden kendes endnu ikke.
(2)
Europa-Kommissionen har gentagne gange indtrængende anmodet de ukrainske myndigheder om at oplyse, hvordan olien er blevet forurenet, og hvilke foranstaltninger der er truffet for at forhindre lignende tilfælde i fremtiden. De ukrainske myndigheder er ligeledes blevet bedt om at garantere for gennemførelsen af foranstaltninger, der effektivt skal sikre behørig prøveudtagning og analyse til påvisning af forekomst af mineralsk olie i sendinger af solsikkeolie, der sendes til Fællesskabet fra Ukraine.
(3)
Der arbejdes i Ukraine på at identificere forureningskilden. De ukrainske myndigheder har også forpligtet sig til at etablere et passende kontrolsystem, som kan sikre, at det for alle sendinger af solsikkeolie, der skal eksporteres til Den Europæiske Union, certificeres, at olien ikke indeholder mineralsk olie i koncentrationer, der gør solsikkeolien uegnet til konsum. Kommissionen har imidlertid endnu ikke fået nærmere oplysninger om dette kontrolsystem. Kommissionen bør vurdere kontrol- og certifikatudstedelsessystemet med henblik på at efterprøve, at systemet er nøjagtigt og pålideligt og sikrer, at solsikkeolie, der eksporteres til Fællesskabet, ikke indeholder mineralsk olie i koncentrationer, der gør solsikkeolien uegnet til konsum. Det må sikres, at der ikke eksporteres solsikkeolie til Fællesskabet, før et sådant kontrol- og certifikatudstedelsessystem er etableret og Kommissionen har vurderet og godkendt det. Kontrol- og certifikatudstedelsessystemet vil blive vurderet på grundlag af detaljerede oplysninger fra de ukrainske myndigheder.
(4)
Risikoniveauet taget i betragtning bør medlemsstaterne undersøge sendinger af solsikkeolie for forekomst af mineralsk olie, så der gives yderligere garantier, der underbygger nøjagtigheden og pålideligheden af det kontrol- og certifikatudstedelsessystem, der etableres af de ukrainske myndigheder.
(5)
I henhold til artikel 53 i forordning (EF) nr. 178/2002 kan der vedtages relevante EF-beredskabsforanstaltninger vedrørende fødevarer og foder, der er importeret fra et tredjeland, for at beskytte menneskers sundhed, dyresundheden eller miljøet, hvis denne risiko ikke kan styres på tilfredsstillende vis ved hjælp af de foranstaltninger, der træffes af medlemsstaterne hver for sig.
(6)
På grund af risikoen for forurening med mineralsk olie bør der ikke importeres solsikkeolie med oprindelse i eller afsendt fra Ukraine, før det kontrol- og certifikatudstedelsessystem, som skal etableres af de ukrainske myndigheder, er blevet vurderet og godkendt.
(7)
Medlemsstaterne er blevet underrettet om forureningshændelsen og har truffet de relevante foranstaltninger til at trække den forurenede solsikkeolie og fødevarer indeholdende den forurenede solsikkeolie, der allerede er bragt i omsætning, tilbage fra markedet, sådan som Europa-Kommissionen har anbefalet det via RASFF.
(8)
På grund af sagens hastende karakter bør de midlertidige beskyttelsesforanstaltninger vedtages efter proceduren i artikel 53, stk. 2, første afsnit, i forordning (EF) nr. 178/2002, i afventning af at Den Stående Komité for Fødevarekæden og Dyresundhed har afholdt møde, og efter at Ukraines myndigheder er blevet informeret.
(9)
Denne beslutning tages op til revision efter proceduren i artikel 52, stk. 2, andet afsnit, i forordning (EF) nr. 178/2002 -
VEDTAGET FØLGENDE BESLUTNING:
Artikel 1
1. Medlemsstaterne forbyder import af solsikkeolie henhørende under KN-kode 1512 11 91 med oprindelse i eller afsendt fra Ukraine (i det følgende benævnt »solsikkeolie«), medmindre sendingen af solsikkeolie ledsages af et gyldigt certifikat, der attesterer, at olien ikke indeholder uacceptabelt høje koncentrationer af mineralsk olie, og indeholder resultaterne af prøveudtagning og analyse til påvisning af mineralsk olie.
2. Det i stk. 1 omhandlede certifikat er kun gyldigt for import af sendinger af solsikkeolie til Fællesskabet, hvis prøveudtagningen og analyserne af sendingen samt udstedelsen af certifikatet har fundet sted, efter at Europa-Kommissionen har vurderet og formelt godkendt det af de ukrainske myndigheder etablerede kontrol- og certifikatudstedelsessystem.
3. Medlemsstaterne informeres indgående om det af de ukrainske myndigheder etablerede kontrol- og certifikatudstedelsessystem og om Kommissionens formelle godkendelse heraf via Den Stående Komité for Fødevarekæden og Dyresundhed.
4. Medlemsstaterne træffer de nødvendige foranstaltninger til at udtage prøver af og analysere hver enkelt sending af solsikkeolie med oprindelse i eller afsendt fra Ukraine, der ledsages af et gyldigt certifikat og frembydes til import, for at sikre, at den pågældende solsikkeolie ikke indeholder mineralsk olie i koncentrationer, der gør solsikkeolien uegnet til konsum.
De underretter Kommissionen om uacceptable resultater via det hurtige varslingssystem for fødevarer og foder. Acceptable resultater indrapporteres til Kommissionen hver tredje måned.
Artikel 2
Situationen tages op til fornyet vurdering inden et år.
Artikel 3
Denne beslutning er rettet til medlemsstaterne.
Udfærdiget i Bruxelles, den 23. maj 2008.

Labels: 17
14
20
0
3
18